Hallituksen kertomus toiminnasta 1.1.-31.12.2023



# 

# Puheenjohtajalta

Toimintakausi 2023 alkoi perinteisesti hallituksen perehdytyksillä, jotka pidettiin joulukuussa 2022 silloisen hallituksen toimesta. Perehtyminen jatkui alkuvuodesta, kun henkilökunta perehdytti uutta hallitusta liiton ja sen eri sektorien toimintaan. Pandemia-aika on vielä tuoreessa muistissa, mutta toiminta on mukaillut sitä edeltävää aikaa. Olemme osallistuneet kansainvälisiin tapahtumiin paikan päällä ja järjestäneet omia tapahtumia fyysisesti. Pandemian myötä olemme kuitenkin vakiinnuttaneet hybridityöskentelyn normaaliksi työtavaksi, mikä mahdollistaa työnteon etänä toimiston ulkopuolella.

Vuosi 2023 on ollut Opiskelijoiden Liikuntaliitolle merkittävä niin vaikuttamisen kuin järjestöllisen ja strategisen kehittämisen vuosi. Aloitimme uuden strategian työstämisen heti alkuvuodesta taktiikkapalaverien merkeissä, joita pidimme joka toinen viikko toimistopalavereissa. Kävimme läpi toimintasuunnitelmakirjauksia, joiden pohjalta lähdimme pohtimaan liiton lähitulevaisuuden suuntaviivoja ja itse strategiadokumenttia. Strategian työstämistä varten koottiin strategiatyöryhmä, joka koostuu jäsenyhteisöjen ja sidosryhmien edustajista. Työryhmän tapaamisissa on ollut myös paikalla OLL:n toimiston väkeä ja liiton ulkopuolinen fasilitaattori, joka on vetänyt tapaamisten keskustelua ja avustanut sitä erilaisilla tehtävillä. Järjestöllisen kehittämisen osalta olemme keskittyneet suunnittelemaan tulevan vuoden Opiskelijaliikunta 100 -toimintaa, mikä toimii tärkeänä virstanpylväänä liiton historiassa. Haluamme, että juhlavuoden tarjoama momentum saada näkyvyyttä ja uusia strategisia kumppanuuksia hyödynnetään kokonaisvaltaisesti suunniteltaessa tulevaa toimintavuotta.

Vaikuttamistyö on värittänyt vuotta vahvasti. Keväällä käytiin eduskuntavaalit, joiden myötä tapasimme useita kansanedustajia ja ehdokkaita podcast-äänitysten, liikuntatempauksen ja vaalipaneelin merkeissä. Vaalien jälkeen päivystimme hallitusohjelmaneuvotteluja noin 1-2 kertaa viikossa Säätytalon edustalla. Osallistuimme myös SYLin ja SAMOKin järjestämiin hallitusohjelmatempauksiin, esimerkiksi hallitusohjelmasitseille. Ennen kesälomaa osallistuimme Suomi Areenaan Porissa, missä tapasimme eri sidosryhmien edustajia. Poliittisen vaikuttamisen lisäksi vaikuttamistyön alle kuuluu Liikkuva korkeakoulu -toiminta, jonka vakiinnuttaminen on jatkunut kuluvana vuonna. Liitolle myönnettiin uusi hankekausi toiminnan laajentamiseksi ja kehittämiseksi. Näin ollen työ korkeakoulujen kehittämiseksi liike- ja liikuntamyönteisemmiksi jatkuu tulevaisuudessakin.

# Hallinto ja talous

## Jäsenyhteisöt ja liiton toimijat

Liiton jäsenenä vuoden aikana oli 13 opiskelijakuntaa, 7 ylioppilaskuntaa ja 2 muuta opiskelijayhdistystä sekä 6 korkeakoulujen liikuntatoimea yhteistoimintajäsenenä. Poliisiammattikorkeakoulun opiskelijakunta erosi liitosta vuoden aikana. Jäsenyhteisöt olivat Aalto-yliopiston ylioppilaskunta AYY, Helsingin yliopiston ylioppilaskunta HYY, Jyväskylän yliopiston ylioppilaskunta JYY, Lappeenrannan teknillisen yliopiston ylioppilaskunta LTKY, Svenska Handelshögskolans Studentkår SHS, Tampereen ylioppilaskunta TREY, Vaasan yliopiston ylioppilaskunta VYY, Arcada studentkår - ASK, Diakonia-ammattikorkeakoulun opiskelijakunta O’Diako, Haaga-Helian opiskelijakunta Helga, Humanistisen ammattikorkeakoulun opiskelijakunta HUMAKO, Hämeen ammattikorkeakoulun opiskelijakunta HAMKO, Kajaanin ammattikorkeakoulun opiskelijakunta KAMO, LAB-ammattikorkeakoulun opiskelijakunta KOE, Laurea-ammattikorkeakoulun opiskelijakunta Laureamko, Metropolia Ammattikorkeakoulun opiskelijakunta METKA, Poliisiammattikorkeakoulun opiskelijakunta, Satakunnan ammattikorkeakoulun opiskelijakunta SAMMAKKO, Savonia-ammattikorkeakoulun opiskelijakunta SAVOTTA, Seinäjoen ammattikorkeakoulun opiskelijakunta SAMO sekä Tahkon Talli ja Kadettitoverikunta. Yhteistoimintajäseniä olivat Itä-Suomen korkeakoululiikunta SYKETTÄ, Jyväskylän korkeakoululiikunta uMove, MOVEO-liikunta- ja hyvinvointipalvelut, Tampereen korkeakouluyhteisön SportUni, Turun korkeakoulujen CampusSport ja pääkaupunkiseudun yliopistojen UniSport.

Liitossa toimi liittokokouksen päätöksen mukaisesti kolmihenkinen työvaliokunta, jonka muodostivat liiton puheenjohtaja Emilia Junnila (HYY), varapuheenjohtaja Atte Kolehmainen (METKA) ja varapuheenjohtaja Lari Koskinen (METKA). Hallitukseen kuului työvaliokunnan lisäksi hallituksen jäsen Pekko Pirhonen (MOVEO), joka osallistui kokouksiin ja aamukouluihin sekä oman vastuualueensa koordinointiin. Hallitus piti aamukouluja viikottain hallituksen kokousten (26 kpl) lisäksi. Puheenjohtajisto osallistui toimiston työskentelyyn täysipäiväisesti.

Toimistolla työskentelivät vuoden aikana liikuntatuutoroinnin koordinaattori Jorma Alastalo (projektityöntekijä 6.2.–30.11.), korkeakoululiikunnan erityisasiantuntija Jussi Ansala, korkeakoululiikunnan asiantuntija Anni Liina Ikonen (osittaisella perhevapaalla 9.1.–4.6.), juhlavuosikoordinaattori Nicklas Nyman (projektityöntekijä 21.8. lähtien), pääsihteeri Niko Peltokangas, koulutus- ja tapahtumakoordinaattori Markku Rantahalvari, viestintäasiantuntija Kristiina Teppo (perhevapaalla 4.9. lähtien) ja viestintäasiantuntija Tuulia Viljanen (21.8. lähtien). Lisäksi Tekla Hahl suoritti työharjoittelua liitossa huhtikuun ajan. Pääsihteeri Ida Bolanderin opintovapaa jatkui koko vuoden.

## Jäsenyydet ja edustukset

### Kansalliset ja kansainväliset edustukset

Puheenjohtaja Junnila ja pääsihteeri Peltokangas osallistuivat FISU-EUSA-seminaariin maaliskuussa Italian Val di Zoldossa. Puheenjohtaja Junnila, 2. varapuheenjohtaja Kolehmainen ja tapahtuma- ja koulutusasiantuntija Rantahalvari osallistuivat toukokuussa SELL Student Games -tapahtumaan Viron Tartossa. FISU Volunteer Leaders Academy -ohjelmaan osallistui 1. varapuheenjohtaja Koskinen. EUSAn liittokokouksessa liittoa edusti pääsihteeri Peltokangas ja FISUn liittokokouksessa 1. varapuheenjohtaja Koskinen varaedustajanaan pääsihteeri Peltokangas.

### Yhteistyö liikuntaa ja fyysistä aktiivisuutta edistävien tahojen kanssa

Yhteistyö Olympiakomitean kanssa oli tiivistä koko vuoden. Yhteistyöstä vastasi liiton

työvaliokunta sekä työntekijät. Osallistuimme mm. Olympiakomitean järjestämiin vaikuttamisklinikoihin, joissa käsiteltiin pääosin eduskuntavaaleja ja uutta hallitusohjelmaa, johon Olympiakomitea ajoi Lisää liikettä Suomeen -kokonaisuutta. Lisäksi pääsihteeri osallistui Olympiakomitean toiminnanjohtajien aamuinfoihin.

Liikkuva opiskelu -ohjelma oli jälleen merkittävä yhteistyökumppani koko vuoden.

Yhteistyötä ohjelman kanssa on viety eteenpäin Liikkuva korkeakoulu -toiminnan myötä.

### Yhteistyö opiskelija- ja nuorisojärjestöjen kanssa

Olimme osa poliittisesti sitoutumattomien opiskelija- ja nuorisojärjestöjen

puheenjohtajaverkostoa Kreisiryhmää. Osallistuimme SYLin ja SAMOKin vaali- ja hallitusohjelmatilaisuuksiin ja -tempauksiin. Laadimme myös yhteistyössä Nyyti ry:n kanssa mielipidekirjoituksen Helsingin Sanomiin liikkumisesta ja opiskelijoiden mielenterveydestä. Olimme yhteydessä poliittisten opiskelija- ja nuorisojärjestöjen toimijoihin luodaksemme verkostoja ja vaihtaaksemme ajatuksia korkeakoululiikunnasta. Pääsimme myös vierailemaan ja verkostoitumaan esimerkiksi SAMOKin Lähtölaukauksella ja syysstartissa, AMK-päivillä ja SYLin johdon seminaarissa. Keväällä aloitimme toimintakyvyn ylläpitoon kannustavan kampanjan suunnittelua yhteistyössä Varusmiesliiton ja Sotilasurheiluliiton kanssa. Valmistelut ovat jatkuneet alkusyksystä.

### Muut sidosryhmät

Liitto teki yhteistyötä mm. YTHS:n kanssa mini-interventiomallin pilotoimiseksi ja edistämiseksi. Tapasimme ja olimme yhteyksissä kansanedustajiin ja eduskuntavaaliehdokkaisiin niin vaalien alla kuin hallitusohjelmaneuvottelujen aikaan.

### Jäsenyydet ja edustukset

OLL on seuraavien yhteisöjen jäsen:

* European University Sports Association (EUSA)
* Fédération Internationale du Sport Universitaire (FISU)
* Liikuntatieteellinen Seura (LTS)
* Liikunnan kehitysyhteistyö Liike ry
* Nordens Akademiska Idrottsförbund (NAIF)
* PALTA ry
* Urheilutyönantajat ry
* Nuorisoalan kattojärjestö Allianssi ry
* Suomen Olympiakomitea
* Seta ry, kannatusjäsen
* SOSTE ry, yhteistyöjäsen
* The European Network of Academic Sports Services (ENAS), yhteistoimintajäsen

Lisäksi OLL on 20 prosentin omistusosuudella osakkaana Lapinrinne 2:n toimistotilat omistavassa Oy OSS-Järjestöpalvelut Ab:ssa.

Edustimme seuraavissa toimielimissä:

* Liikkuva opiskelu -ohjelman työjaosto (OPH), jäsenet Jussi Ansala ja Anni Liina Ikonen
* Urheilun ympäristövastuuverkosto (Olympiakomitea), jäsen Markku Rantahalvari
* Oy OSS-Järjestöpalvelut Ab, hallituksen jäsen Antti Afflekt
* Ylioppilaiden terveydenhoitosäätiön (YTHS) Valtakunnallinen terveystyöryhmä, jäsen Jussi Ansala
* Opiskelijakunta Metkan Metropolia on the Move -hankkeen ohjausryhmä, jäsen Anni Liina Ikonen
* Jyväskylän korkeakoulujen Aktiivinen ja hyvinvoiva korkeakoulu -hankkeen ohjausryhmä, varapuheenjohtaja Jussi Ansala
* UniSportin johtokunta, jäsenet Jussi Ansala ja Emilia Junnila

# Talous

Liiton tulot muodostuivat opetus- ja kulttuuriministeriön yleis- ja hankeavustuksista,

jäsenmaksutuotoista ja osallistumismaksuista. Valtion yleisavustus oli toimintavuonna 288 000 € eli sama kuin edellisenä vuonna. Liitto sai 90 000 euron avustuksen liikunnallisen elämäntavan edistämisen hankkeelle ajalle 1.9.2022–31.8.2023. Tästä 57 002,87 euroa kirjattiin kulujen mukaisesti vuoden 2023 tuloksi. Liitto sai uuden hankeavustuksen 90 000 euroa ajalle 1.9.2023–31.5.2024. Tästä 30 495,68 euroa kirjattiin kulujen suhteessa vuoden 2023 tuloksi. Yhteensä Liikunnallisen elämäntavan edistämisen hankeavustusta kirjattiin vuodelle 2023 87 498,55 euroa. Lisäksi liitto sai vuosille 2023 ja 2024 yhteensä 30 000 euron kehittämisavustuksen opiskelijaliikunnan 100-vuotisjuhlatoimintaan. Tästä 10195,37 euroa kirjattiin kulujen suhteessa vuoden 2023 tuloksi.

Jäsenmaksun perusteena oli 0,60 euroa per jäsenjärjestön tai jäsenjärjestön jäsenjärjestön jäsen, vähimmäismaksun ollessa 200 euroa/järjestö. Yhteistoimintajäsenen jäsenmaksu oli 500 euroa/yhteisö. Jäsenmaksujen kokonaiskertymä vuonna 2023 oli 74 883,20 euroa.

Opetus- ja kulttuuriministeriön avustuspäätösten vahvistuttua liiton hallitus hyväksyi päivitetyn reaalitalousarvion, jossa tulokseksi arvioitiin noin 5000 euron alijäämä. Lopulta vuoden 2023 tulos jäi alijäämäiseksi 2144,12 euroa. Liikunnallisen elämäntavan edistämisen hankkeessa kustannukset painottuivat henkilökuluihin arvioitua enemmän. Kolmevuotinen hanke päättyi alkusyksystä ja uuden hankkeen hankinnat painottuvat seuraavalle vuodelle. Kisatoiminnan osalta tuloihin kertyi hieman uutta laskutusta, kun liittoon kuulumattomat korkeakoulut opiskelijajärjestöineen ostivat liitolta palvelua liittyen opiskelijaurheilijoiden lähettämiseen kansainvälisiin kisoihin. Jäsenyhteisöjen osalta palvelu sisältyy jäsenmaksuun. Kulujen nousua hillittiin viestintäasiantuntijan sijaisen osa-aikaisella työajalla. Henkilöstökuluja pienensi myös korkeakoululiikunnan asiantuntijan osittainen perhevapaa.

# Liikuntapolitiikka

## Vaalivaikuttaminen

### Toimintasuunnitelmakirjaus

Edistämme opiskelijoiden liikkumista eduskuntavaaleissa syksyllä 2022 laaditun kampanjasuunnitelman pohjalta. Koulutamme liiton toimijoita kampanjointiin ja vaalivaikuttamiseen. Luomme tempauksen tavoitteidemme nostamiseksi mukaan valtakunnalliseen keskusteluun ja rakennamme mittariston tavoitteiden toteutumisen seuraamiseen. Teemme yhteistyötä sidosryhmien, kuten SAMOKin, SYLin, Allianssin ja Olympiakomitean, sekä jäsenistön kanssa.

Jatkamme edellisvuonna aloitettua kunta- ja aluevaaliseurantaa. Julkaisemme seurannan tuloksia viestintäkanavissamme.

### Mitä on tehty tähän mennessä?

Toteutimme keväällä 2023 Liikuttavan arvokas -eduskuntavaalikampanjan, jossa korostimme, että 54% korkeakouluopiskelijoista liikkuu arjessaan liian vähän. Järjestimme helmikuussa liikuntatempauksen, johon osallistui jäsenyhteisöjämme, kansanedustajia ja eduskuntavaaliehdokkaita. Muutama jäsenyhteisö ja yksi ei-jäsen järjestivät omia liikuntatapahtumiaan osana tempausta ympäri Suomen. Maaliskuussa järjestimme yhteistyössä Olympiakomitean kanssa vaalipaneelin Olympiastadionilla. Paneelissa oli mukana eduskuntavaaliehdokkaita, jotka eivät olleet istuvia kansanedustajia.

Omien tapahtumien lisäksi tuotimme korkeakoululiikunnan podcastia ja pidimme aktiivisesti yhteyttä sekä tapasimme niin kansanedustajia kuin kansanedustajaehdokkaita läpi vaalikevään. Päivystimme hallitusohjelmaneuvottelujen aikaan korkeakoululiikunnan puolesta noin kaksi kertaa viikossa Säätytalon edustalla. Osallistuimme myös SYLin, SAMOKin ja Olympiakomitean vaali- ja hallitusohjelmatilaisuuksiin. Näkyvyyttä kampanjallemme saimme somen lisäksi eri sanomalehdistä, joihin kirjoitimme jäsenyhteisöjemme kanssa mielipidekirjoituksia korkeakoululiikunnan huomioimisesta hallitusohjelmassa.

Syksyllä 2023 puheenjohtaja ja pääsihteeri tapasivat Olympiakomitean puheenjohtaja Jan Vapaavuoren ja toimitusjohtaja Taina Susiluodon. Tapaamisessa nostimme esiin tahtomme olla mukana Suomi liikkeelle -ohjelman toteuttamisessa. Tiede- ja kulttuuriministeri ja Suomi liikkeelle -ohjelman ministerityöryhmän puheenjohtaja Sari Multala vieraili Sporttitalolla, jolloin luovutimme hänelle muistion OLL:n ja korkeakoululiikunnan roolista Suomi liikkeelle -ohjelmasaa. Tapasimme liikunta-, urheilu ja nuorisoministeri Sandra Bergqvistiä ja opetus- ja kulttuuriministeriön virkahenkilöitä lokakuussa. Keskustelimme korkeakoululiikunnan roolista uudessa hallitusohjelmassa edellä mainitun muistion pohjalta.

### Kuka on tehnyt?

Koko toimisto

### Erityisesti tavattu asian tiimoilta?

* Petteri Orpo, pääministeri
* Sandra Bergqvist, liikunta-, urheilu- ja nuorisoministeri
* Sari Multala, tiede- ja kulttuuriministeri
* Sari Essayah, maa- ja metsätalousministeri
* Li Andersson, entinen opetusministeri
* Petri Honkonen, entinen tiede- ja kulttuuriministeri
* Sirpa Paatero, entinen kuntaministeri
* Marko Asell, kansanedustaja
* Kike Elomaa, kansanedustaja
* Timo Furuholm, kansanedustaja
* Hanna Kosonen, kansanedustaja
* Mai Kivelä, kansanedustaja
* Mikko Ollikainen, kansanedustaja
* Ville Valkonen, kansanedustaja
* Atte Harjanne, kansanedustaja
* Iina Ilmarinen, kansanedustajan avustaja
* Pasi Kivisaari, entinen kansanedustaja
* Jorma Piisinen, kansanedustaja
* Shawn Huff, kansanedustajaehdokas
* Karoliina Kähönen, kansanedustajaehdokas
* Silja Borgarsdóttir Sandelin, kansanedustajaehdokas
* Henrika Backlund, kansanedustajaehdokas
* Konstantin Kouzmitchev, kansanedustajaehdokas
* Ajak Majok, kansanedustajaehdokas
* Niklas Räsänen, kansanedustajaehdokas
* Otto Suhonen, kansanedustajaehdokas
* Lotta Leinonen, SYLin puheenjohtaja
* Joonas Soukkio, SAMOKin puheenjohtaja
* Miisa Tervala, Nyyti ry:n puheenjohtaja
* Petri Keskitalo, Olympiakomitean Liike ja liikunnallinen elämäntapa -yksikön johtaja
* Toni Ahva, Olympiakomitean yhteiskuntasuhdepäällikkö
* Tommi Yläkangas, Nyyti ry:n vaikuttamisen asiantuntija

### Jatko

Kunta- ja aluevaalivaikuttamisen suunnittelua toteutamme vuoden 2024 toimintasuunnitelman mukaisesti tulevana vuonna. Jatkamme valtakunnallista vaikuttamistyötä Suomi liikkeelle -ohjelman osalta ilmaisemalla tahtomme olla mukana ohjelman toteuttamisessa esim. opetus- ja kulttuuriministeriölle ja kansanedustajille tapaamisissa.

## Liikkuva korkeakoulu -toiminta

### Toimintasuunnitelmakirjaus

Jatkamme vuonna 2022 käyttöönotetun Liikkuva korkeakoulu -tuloskortin kehitystyötä luoden siitä pitkäjänteisen työkalun korkeakoululiikunnan tilan seuraamiseen ja kehittämiseen eri osapuolille.

Toteutamme selvityksen verkostokorkeakoulujen opiskelijoiden liikuntamahdollisuuksien yhdenvertaisuudesta. Kokoamme päättäjille tietoa tämänhetkisestä tilanteesta sekä konkreettisia toimia tilanteen parantamiseen. Luomme suuntalinjat Liikkuva korkeakoulu -toiminnan jatkolle hankkeen loputtua.

### Mitä on tehty tähän mennessä?

Olemme kehittäneet vuonna 2022 käyttöön otettua Liikkuva korkeakoulu -tuloskorttia saadun palautteen, käyttäjäkokemusten ja toimiston oman arvioinnin pohjalta. Sidosryhmille julkinen Koko Suomen korkeakoululiikunta -sivu avattiin ja tuloskortin sisältöjä käännettiin ruotsiksi ja englanniksi.

Liikkuva korkeakoulu -tietopankkia olemme vuoden aikana täydentäneet uudella materiaalilla, kuten Acatiimin kanssa julkaistulla artikkelilla opetuksen liikunnallistamisesta. Olemme tuottaneet Liikkuva korkeakoulu -ajankohtaiskatsausta, jossa käsitellään ajankohtaisia korkeakoululiikunnan edistämisen teemoja. Katsaus on syksyllä muuttunut muotoon “Korkeakoululiikunnan uutisia”, kun katsaus ja liiton yleinen uutiskirje yhdistettiin yhdeksi julkaisuksi. Viestinnällinen ponnistus on niin ikään ollut osallistuminen valtakunnalliseen Liikkuen työkykyä nyt -kampanjaan.

Valtakunnallista sidosryhmäyhteistyötä on tehty erityisesti YTHS:n ja Opetus- ja kulttuuriministeriön alaisen Liikkuva opiskelu -ohjelman kanssa. Yhteensovittaaksemme Liikkuvan korkeakoulun ja Liikkuva opiskelu -ohjelman toimintoja olemme pitäneet yhteyttä ohjelman toimijoihin ja käyneet heidän kanssaan asiasta keskustelua.

Olemme esitelleet Liikkuva korkeakoulu -toimintaa liiton omilla Liikkuva korkeakoulu -päivillä helmikuussa, toukokuussa ja syyskuussa. Lisäksi Liikkuva korkeakoulu -sektori on osallistunut Liikkuva ja oppiva yhteisö -seminaariin Lahdessa huhtikuussa. Liikkuva korkeakoulu -asioista on lisäksi käyty kouluttamassa Liikkuen opiskelukykyä -verkkoseminaarissa marraskuussa.

Liikkuva korkeakoulu -verkosto on kokoontunut vuoden aikana maaliskuussa, kesäkuussa ja elokuussa, marraskuussa ja joulukuussa etänä keskustelemaan ja oppimaan lisää ajankohtaisista hyvinvointiin liittyvistä teemoista. Marraskuun tapaamisessa suunniteltiin ja kehitettiin verkoston tulevaisuutta yhdessä verkoston jäsenten kanssa. Verkostoon on saatu lisää jäseniä toivotuista kohderyhmistä, erityisesti korkeakouluhenkilöstön osalta.

Toukokuussa liitossa päätettiin reagoida korkeakoulujen liikuntatoimien tarpeeseen luoda korkeakoululiikuntaan yhteiset turvallisemman tilan periaatteet. Liikuntatoimet ovat OLL:n johdolla työstäneet periaatteita ja turvallisemman tilan kokonaisuutta syksyn ajan. Työ jatkuu ensi vuoteen.

Olemme tehneet ensimmäisen Liikkuva korkeakoulu -hankkeen loppuraportointia ja aloittaneet uuden hankekauden suunnittelun ja ensimmäisten toimenpiteiden, kuten Liikkuva korkeakoulu -polun, toteuttamisen. Ensimmäisen Liikkuva korkeakoulu -hankkeen ohjausryhmä on tavannut toukokuussa. Oman hankkeemme lisäksi olemme osallistuneet Aktiivinen ja hyvinvoiva korkeakoulu-, Liikkuva yliopistolainen- ja Metropolia on the Move -hankkeiden ohjausryhmien tapaamisiin.

### Kuka on tehnyt?

Liikkuva korkeakoulu-sektori toimiston tuella

### Erityisesti tavattu asian tiimoilta?

* Aktiivinen ja hyvinvoiva korkeakoulu -hankkeen ohjausryhmä
* Hanna Lankia, Metropolia on the Move -hankkeen hankepäällikkö
* Mika Suikki, UniSportin liikuntajohtaja, Liikkuva yliopistolainen -hankkeen ohjausryhmä
* Liikkuva opiskelu -ohjelma
* Opetus- ja kulttuuriministeriön liikunnan vastuualue
* Liiton koordinoimat verkostot opiskelija- ja ylioppilaskuntien, korkeakoululiikunnan ja muun korkeakouluenkilöstön parissa.

### Jatko

Jatkamme Liikkuva korkeakoulu -tuloskortin kehittämistä, Liikkuva korkeakoulu -polun rakentamista ja uuden Liikkuva korkeakoulu -hankekauden suunnittelua.

## Kokonaisvaltainen korkeakoululiikunnan kehittäminen

### Toimintasuunnitelmakirjaus

Haemme vuodelle 2023 uutta OKM:n hankerahoitusta liikkumisen edistämiseksi korkeakouluissa.

### Mitä on tehty tähän mennessä?

Opetus- ja kulttuuriministeriö on myöntänyt liitolle rahoituksen uuteen Liikkuva korkeakoulu-polun vahvistaminen -hankkeeseen liikkumisen edistämiseksi korkeakouluissa. Ensimmäinen hankekausi on käynnissä 31.5.2024 asti ja sitä seuraavalle kahdelle vuodelle haetaan hankeavustusta vuosittain syksyisin. Liikkuva korkeakoulu-sektori on tehnyt alustavia suunnitelmia hankekaudelle, joita pyritään toteuttamaan myös 100-vuotisjuhlavuoden nimissä. Uusi Liikkuva korkeakoulu -polun vahvistaminen -hanke on käynnistynyt 1.9.2023. Toiminta on käynnistynyt etenkin Liikkuva korkeakoulu -polun palvelumuotoilun parissa. Polkua on suunniteltu toimiston ja liiton verkostojen työpajoissa.

### Kuka on tehnyt?

Liikkuva korkeakoulu-sektori yhteistyössä muun toimiston kanssa

### Erityisesti tavattu asian tiimoilta?

Liiton koordinoimat verkostot opiskelija- ja ylioppilaskuntien, korkeakoululiikunnan ja muun korkeakouluhenkilöstön parissa.

### Jatko

Hankekauden toiminnan suunnittelu on käynnissä ja kytkeytyy vahvasti juhlavuoden toimintaan. Hankesuunnitelman toteuttaminen jatkuu vuonna 2024.

## Vaikuttamistyön näkyväksi tekeminen

### Toimintasuunnitelmakirjaus

Luomme materiaalia ja konkreettisia ratkaisuja korkeakoululiikunnan tilanteen parantamiseksi ja pyrimme herättämään nykytilasta keskustelua. Viestimme teemoista aktiivisesti eri keinoin (podcast, blogit, kannanotot, videot jne.). Jaamme myös jäsenjärjestöille julkaisuvalmista materiaalia. Varaamme liiton päivittäisessä työssä aikaa kehityksen seuraamiseen ja arviointiin sisäisten toimintamallien sekä mittaristojen työkalujen avulla.

### Mitä on tehty tähän mennessä?

Olemme tuottaneet niin kirjallista kuin visuaalista materiaalia korkeakoululiikunnan tilanteen edistämiseksi liiton omiin kanaviin ja paikallis- ja valtakunnan mediaan. Liiton yleisönosastokirjoituksia on julkaistu Helsingin Sanomissa (21.1., 25.4., 3.10.) sekä eri maakuntalehdissä kevään eduskuntavaalien aikaan. Olemme laatineet kannanottoja niin yksin kuin yhdessä esimerkiksi SYLin ja SAMOKin kanssa (18.9.). Osana eduskuntavaali- ja hallitusohjelmavaikuttamista olemme kontaktoineet ja tavanneet kansanedustajia ja ministereitä koko vuoden ajan. Lisäksi olemme osallistuneet sidosryhmiemme järjestämiin tilaisuuksiin ja tavanneet sidosryhmiemme edustajia henkilökohtaisesti keskustellaksemme opiskelijoiden liikkumisen ja hyvinvoinnin edistämisestä.

Olemme tuottaneet kolme podcast-jaksoa osana kevään eduskuntavaalivaikuttamistamme, kirjoittaneet blogitekstejä liiton sivuille ajankohtaisiin aiheisiin tai teemapäiviin liittyen. Olemme laajentaneet sosiaalisen median sisällöntuotantoamme TikTokiin ja kehittäneet Instagramin Reels-ominaisuuden käyttöä toiminnassamme. Jäsenyhteisöjemme toiveiden pohjalta olemme laatineet edelleen jaettavaa materiaalia liiton tavoitteista ja kampanjoista. Näkyvyyden ja kehitystyön arviointia ovat tehneet viestintä- ja Liikkuva korkeakoulu-sektorit.

### Kuka on tehnyt?

Koko toimisto

### Erityisesti tavattu asian tiimoilta?

-

### Jatko

Jatkamme vaikuttamistyön näkyväksi tekemistä edellä mainituilla tavoilla ja tarkastelemalla sopivimpia keinoja saada näkyvyyttä.

# Jäsenpalvelut ja tapahtumat

## Jäsenyhteisöjen tukeminen

### Toimintasuunnitelmakirjaus

Kehitämme kummitoimintaa pitkäjänteisesti kummitoiminnan käsikirjan avulla. Lisäämme käsikirjan verkkosivuillemme kaikkien hyödynnettäväksi. Jatkamme toimivien toimintamallien kehittämistä koko toimiston osallistamiseksi kummitoimintaan ja päivitämme toimintamallit kummitoiminnan käsikirjaan niiden vakiintuessa.

Järjestämme jäsenyhteisöjen liikuntavastaaville sektoritapaamisen kolme (3) kertaa vuodessa (alkuvuosi, loppukevät ja syksy). Sektoritapaamiset pyritään järjestämään ympäri Suomen eri kaupungeissa, joissa liiton jäsenyhteisöt toimivat. Lisäksi järjestämme kahdesta kolmeen (2–3) webinaaria kuunnellen jäsenistön toivomuksia.

Järjestämme vuosittaisen jäsenyhteisöille suunnatun kyselyn toteuttamista liiton toiminnasta ja strategisten tavoitteiden toteutumisesta. Kehitämme kyselyä edellisen vuoden kyselyn pohjalta.

### Mitä on tehty tähän mennessä?

Työvaliokunta eli puheenjohtaja ja varapuheenjohtajat jakoivat vastuunsa kummijärjestöistä hallituksen järjestäytymisen yhteydessä vuoden alussa. Kummitoiminnan koordinointi on ollut puheenjohtajan vastuulla, mutta jokainen työvaliokunnan jäsen on ollut omalta osaltaan vastuussa yhteydenpidosta omiin kummijärjestöihinsä.

Jäsenyhteisöjä on tavattu henkilökohtaisesti keväällä ja syksyllä kummitapaamisten merkeissä. Kevään tapaamisissa esittelimme liiton toimintaa, syksyn aikana tapaamiset ovat painottuneet taas liittokokousmateriaalien läpikäymiseen. Tapaamisiin on osallistunut myös liiton työntekijöitä, jotta kummitoiminnan jatkuvuus ja yhteys jäsenyhteisöön säilyisivät hallituksen toimikauden päätyttyä. Hallitus päivitti kummitoiminnan käsikirjaa loppuvuodesta. Käsikirjan tarkoituksena on toimia tukena hallitukselle kummitoiminnan toteuttamisessa.

Olemme järjestäneet vuoden kuluessa Liikkuva korkeakoulu -päivät helmikuussa, toukokuussa ja syyskuussa. Tapahtuma on korvannut aiempina vuosina järjestetyt liikuntavastaavien sektoritapaamiset. Tapahtuman ohjelmaan on sisältynyt kuulumisten ja ajatusten vaihtoa jäsenyhteisöjen ja toimiston välillä sekä vieraspuhujia, jotka ovat kertoneet esim. omasta työstään liikkumisen tai kokonaisvaltaisen hyvinvoinnin edistämisen parissa. Lisäksi olemme tuottaneet kaksi webinaaria liikkumisen edistämisen näkökulmista liiton YouTube-kanavalle.

Jäsentyytyväisyyden mittaamiseksi ja kehitysideoiden keräämiseksi toteutimme jäsenkyselyn. Työvaliokunnan työskentelyn tueksi päivitimme kummitoiminnan käsikirjaa.

### Kuka on tehnyt?

Työvaliokunta yhteistyössä toimiston kanssa

### Erityisesti tavattu asian tiimoilta?

* jäsenyhteisöt

### Jatko

Vuoden 2024 tekee työnjaon kummitoiminnan osalta järjestäytymiskokouksessaan.

## Korkeakoulujen liikuntatoimien tukeminen

**Toimintasuunnitelmakirjaus**

Koordinoimme korkeakoulujen liikuntatoimien verkostoa ja järjestämme kaksi verkostotapaamista. Koordinoimme verkostoa ohjaavan liikuntatoimien valiokunnan toimintaa. Ylläpidämme digitaalisia palveluja kuten liikuntatoimien verkoston uutta Teams-kanavaa ja Facebook-ryhmää, sähköpostilistaa sekä Liikkuva korkeakoulu -tietopankkia.

**Mitä on tehty tähän mennessä?**

Liikuntatoimien valiokunta kokousti vuoden aikana etänä muutaman kuukauden välein. Valiokunta ja verkosto pitivät yhteyttä Facebookissa, Teamsissa ja sähköpostin välityksellä.

Kevään liikuntatoimien verkostotapaaminen pidettiin toukokuussa Turussa. Tapaamisessa liikuntatoimien työntekijät pääsivät verkostoitumaan ja vaihtamaan ajatuksia ajankohtaisista aiheista. Keskustelua käytiin esimerkiksi liikuntatoimien välisen yhteistyön tiivistämisestä ja OLL:n strategiaprosessista ja sen herättämistä ajatuksista ja ideoista. Syksyn verkostotapaaminen järjestettiin marraskuussa Porissa.

### Kuka on tehnyt?

Korkeakoululiikunnan asiantuntija Ikonen, hallituksen jäsen Pirhonen

### Erityisesti tavattu asian tiimoilta?

* Liikuntatoimien verkosto
* Liikuntatoimien valiokunta

### Jatko

Valmistelemme kevään verkostotapaamista Vaasaan.

## Liikuntatuutoritoiminta

### Toimintasuunnitelmakirjaus

Koulutamme opiskelija- ja ylioppilaskuntatoimijoita liikuntatuutoroinnin kehittämisestä liikuntatuutoriointipäivässä. Autamme paikallistoimijoita oman liikunta- tai hyvinvointituutortoiminnan kehittämisessä. Kehitämme liikuntatuutoriseminaaria vuoden 2022 kokeilun pohjalta.

### Mitä on tehty tähän mennessä?

Olemme hahmotelleet uudistusta liikuntatuutoritoiminnan kokonaisuuteen. Asian tiimoilta olemme kontaktoineet sekä liikuntatuutoroinnin että hyvinvointituutoroinnin järjestäjiä ympäri Suomen. Osana uudistustyötä olemme muodostaneet kokonaiskuvaa liikuntatuutoroinnin tilasta ja järjestäjien tarpeista. Näiden kerättyjen tietojen pohjalta olemme pyrkineet rakentamaan toimintamallia, jolla voimme entistä paremmin palvella jäsenistöämme ja vastata heidän tarpeisiinsa. Lisäksi olemme aloittaneet koulutusmoduulien ideoinnin liikuntatuutoroinnin uudistuvaan palvelumalliin ja selvittäneet mahdollisuutta toimia ulkoisten kouluttajien välittäjätahona jäsenistöllemme.

Nykyisen koulutustoiminnan osalta olemme järjestäneet liikuntatuutoroinnin päiväkoulutuksen osana helmikuun liikkuva korkeakoulu -päiviä. Lisäksi olemme kouluttaneet yksittäisiä jäsenyhteisöjä heidän tarpeidensa mukaisesti liikuntatuutoroinnin perusteista ja liikkumisen mini-interventiomallista, jota olemme olleet luomassa yhteistyössä YTHS:n kanssa.

Lokakuussa hallitus myönsi tasavallan presidentti Sauli Niinistölle koko kansan liikuntatuutorin arvonimen liikkumis- ja liikuntakulttuurin ansioituneesta edistämisestä. Marraskuussa liikuntatuutoroinnin projektikoordinaattori Alastalo esitteli hallitukselle liikuntatuutorointitoiminnan mahdollisia tulevaisuusskenaarioita. Hallitus päätti kokouksessaan joulukuussa, että koulutuskokonaisuutta lähdetään kehittämään projektikoordinaattorin tekemän selvityksen ja koulutuskokonaisuusaihioiden pohjalta.

### Kuka on tehnyt?

2. varapuheenjohtaja Kolehmainen, liikuntatuutoroinnin projektikoordinaattori Alastalo

### Erityisesti tavattu asian tiimoilta?

* Ulla Kiili, parkour- ja ultimate-kouluttaja
* Petteri Korkkala, Hyvinvointinavigaattori-palvelun kehittäjä

### Jatko

Jatkamme tuutoritoiminnan kehittämistä osana liiton koulutuskokonaisuutta.

## Liikunta- ja urheilutapahtumat

### Toimintasuunnitelmakirjaus

Koulutamme OSM-kisäjärjestäjiä yksittäin kilpailukohtaisesti. Kehitämme OSM-kisakonseptia saavutettavammaksi sekä viestinnän avulla että toimintamallia muuttamalla, ja pyrimme lisäämään tietoisuutta toiminnasta liikunnan ilon kautta.

Osallistumme SELL Games ja Kesäuniversiadit -tapahtumiin perinteiseen tapaan eli paikan päällä. Jatkamme valmisteluita SELL Student games -tapahtuman järjestämiseksi Suomessa 2025.

### Mitä on tehty tähän mennessä?

Olemme kouluttaneet OSM-kisajärjestäjiä kilpailukohtaisesti ja aloittaneet suunnittelun OSM-kisakonseptiuudistuksesta, joka toteutettaisiin vuonna 2024. Kisoista on viestitty niin uutiskirjeen kautta kuin liiton sosiaalisessa mediassa. Vuoden aikana järjestettiin OSM-kisat yhteensä 15 lajissa.

Puheenjohtaja, 2. varapuheenjohtaja Kolehmainen ja tapahtuma- ja koulutusasiantuntija Rantahalvari osallistuivat SELL Games -tapahtumaan Tartossa toukokuussa. Kesäuniversiadeissa Chengdussa liittoa edusti tapahtuma- ja koulutusasiantuntija Rantahalvari. Lisäksi 2. varapuheenjohtaja Kolehmainen toimi joukkueenjohtajana kamppailulajien OEM-kilpailuissa Zagrebissa ja tapahtuma- ja koulutusasiantuntija Rantahalvari hoiti samaa tehtävää suunnistuksen OEM-kisoissa St. Gallenissa. Lisäksi suomalaisia urheilijoita osallistui jalkapallon, futsalin ja beach volleyn OEM-kilpailuihin.

Vuoden 2025 SELL Games -tapahtuman suunnittelu on käynnistetty. Olemme alkaneet kartoittaa mahdollista järjestäjää, jotta tapahtuma olisi mahdollista järjestää Suomessa järjestäjävastuun vuorottelusyklin mukaisesti.

### Kuka on tehnyt?

Puheenjohtaja Junnila, 2. varapuheenjohtaja Kolehmainen, tapahtuma- ja koulutusasiantuntija Rantahalvari

### Erityisesti tavattu asian tiimoilta?

* Alar Karis, Viron presidentti
* Sami Verkkoperä, Statbeat

### Jatko

Jatkamme OSM-kisojen konseptiuudistuksen suunnittelua ja järjestäjän kartoittamista vuoden 2025 SELL-kisoihin, jotka on määrä järjestää Suomessa. Valmistelemme OSM-kisakonseptiuudistusta vuotta 2024 varten.

# Viestintä

### Toimintasuunnitelmakirjaus

Jatkamme viestinnän strategista kehittämistä tuloskortin tulosten pohjalta; tarkastelemme kriittisesti käytössä olevia viestinnän keinoja, kanavia ja viestintätuotteita. Kehitämme tuloskortin mittaristoa ja tulosten hyödyntämistä eri sektoreiden toiminnassa yhdessä sektoreiden toimijoiden kanssa.

Luomme uusia ja hyödynnämme olemassaolevia materiaaleja sekä otamme käyttöön toimintatapoja toimintamme näkyväksi tekemiseksi niin valtakunnallisella tasolla kuin jäsenyhteisöjemme kaikkien toimijoiden keskuudessa.

### Mitä on tehty tähän mennessä?

Keväällä aloitimme tiedotepalvelukilpailutuksen tehostaaksemme resurssiemme käyttöä ja löytääksemme tarpeitamme entistä paremmin palvelevan järjestelyn. Kilpailutusten ja selvitysten myötä päädyimme kuitenkin jatkamaan nykyisillä järjestelmillä todettuamme ne toistaiseksi kilpailukykyisimmäksi vaihtoehdoksi. Myös nettisivu-uudistuksen suunnittelu aloitettiin keväällä ja palveluntarjoajan puolelta uudistukset sivupohjaan tehtiin syksyn aikana. Emme kuitenkaan toistaiseksi ole uudistaneet tekstisisältöjä, sillä LKK-polun visualisointi tulee mahdollisesti vaikuttamaan myös sivukarttaan ja sisältöhin.

Keväällä aloimme suunnitella yhteistä Liikkeestä voimaa -somekampanjaa Varusmiesliiton ja Suomen sotilasurheiluliiton kanssa. Kampanjan tarkoituksena on kannustaa ihmisiä liikkumaan ja huolehtimaan toimintakyvystään syksyn keskellä. Kampanja toteutettiin Instagramin välityksellä loka-marraskuussa 2023. Varusmiesliiton toiveesta kampanja aikaa pidennettiin alun perin suunnitellusta kuukaudesta kahteen, joten kampanja-ajan jälkeen emme löytäneet yhteistä aikaa käydä läpi kampanjan kehityskohteita ja mahdollista jatkoa. Kampanjan suojelijoina toimivat liikunta-, urheilu- ja nuorisoministeri Bergqvist ja tasavallan presidentti Niinistö. Kampanja toimi myös vastauksena presidentin liikkumishaasteeseen ja sen johdosta nimitimme presidentti Niinistön koko kansan kunnialiikuntatuutoriksi.

Olemme osallistuneet vuoden aikana eri sidosryhmien viestintäkampanjoihin julkaisemalla itse tuotettuja postauksia sekä jakamalla sidosryhmiemme tuottamaa materiaalia omissa kanavissamme. Syksyllä osallistuimme Euroopan urheiluviikon alaiseen Beactive-kampanjaan haastamalla korkeakoulujen rehtorit kertomaan, miten he aikovat edistää liikkumista omassa korkeakoulussaan. Olimme myös mukana Liikkumalla työkykyä nyt -teemaviikolla, jolloin vietettiin myös kansainvälistä opiskelijaliikunnan päivää (IDUS). Tuotimme korkeakoulujen liikuntapalveluille some-materiaaleja päivän tiimoilta ja toteutimme blogikirjoituksen yhteistyössä YTHS:n fysioterapeutin, Miia Puustisen, kanssa.

Loimme keväällä liitolle Tiktok-tilin, jota on pyritty käyttämään työkaluna esimerkiksi erilaisten viestintäkampanjoiden yhteydessä. Hankimme Jääkiekkoliitolta edullisia lippuja kahteen jääkiekon miesten MM-kisaotteluun ja jaoimme ne eteenpäin some-arvonnan kautta.

Olemme uudistaneet uutiskirjeemme nimeä, jotta se vastaisi paremmin julkaisun todellista sisältöä. Uutiskirje on nykyään nimeltään “Korkeakoululiikunnan uutisia”. Uutiskirjeen kautta olemme viestineet jäsenillemme toimiston ajankohtaisista asioista sekä LKK-verkoston kuulumisista omassa osoiossaan. Lisäksi aloitimme keväällä OLL-aamukahvien järjestämisen muutaman kuukauden välein. Aamukahveja on syksyn aikana vakiinnutettu kuukausittain järjestettäväksi tilaisuudeksi.

Tilaisuudessa jaetaan kuulumisia toimiston ja jäsenyhteisöjen kesken sekä kerrotaan mahdollisista tulevista tapahtumista ja muista ajankohtaisista asioista, kuten vaikuttamistyön kuulumisista ja viestintäkampanjoista. Jäsenten viestintätyötä tukeaksemme olemme tuottaneet viestinnällistä materiaalia, jota on mahdollista käyttää muissa kuin liiton omissa kanavissa.

### Kuka on tehnyt?

Viestintäasiantuntijat Teppo ja Viljanen yhteistyössä toimiston kanssa

### Erityisesti tavattu asian tiimoilta?

* Elina Riutta, Varusmiesliiton puheenjohtaja
* Santeri Nousjoki, Varusmiesliiton varapuheenjohtaja
* Jouni Leppäsaajo, Suomen sotilasurheiluliiton toiminnanjohtaja
* Urheiluyhteisön viestijöiden verkosto

### Jatko

Vuonna 2024 liiton viestintää ohjaa vahvasti opiskelijaliikunnan 100-vuotisjuhla.

# Hallinto ja sidosryhmätoiminta

## Vastuullisuuden toteuttaminen toiminnassamme

**Toimintasuunnitelmakirjaus**

Otamme päivitetyn yhdenvertaisuussuunnitelman käyttöön toiminnassamme. Luomme koko voimassaoloajalle vuosittaiset “muistilistat” yhdenvertaisuuden kehittämiseen toiminnassamme suunnitelman mukaisesti.

Liikunnan edistäminen on jo itsessään sekä sosiaalisesti että ympäristöllisesti vastuullista toimintaa, mutta tarkastelemme ympäristövastuuohjelman tavoitteiden toteutumista toiminnassamme esimerkiksi laskemalla hiilijalanjälkemme.

Päivitämme keskipitkän aikavälin taloussuunnitelman ja sisällytämme siihen selkeän suunnan liiton yritysyhteistyölle. Osana jäsenviestinnän uudistamista raportoimme liiton toiminnasta ja taloudellisesta tilanteesta jäsenistölle säännöllisesti vuoden aikana.

### Mitä on tehty tähän mennessä?

Keväällä korkeakouluharjoittelija Tekla Hahl seurasi pääsihteerin ja puheenjohtajan työskentelyä osana tutkintoaan. Hän loi yhdenvertaisuuden muistilistat tukemaan yhdenvertaisuuden kehittämistä voimassa olevan yhdenvertaisuussuunnitelman mukaisesti. Sektorit ovat tahoillaan seuranneet muistilistan asioiden toteutumista omassa toiminnassaan syksyn aikana. Toimiston väelle toteutettiin keväällä yhdenvertaisuuskysely, jonka tuloksia käytiin yhdessä läpi syksyn suunnittelupäivillä. Loppuvuodesta toteutettiin toinen yhdenvertaisuuskysely, joka kohdistui syyspuolen toimintaan. Liitolla on nimetyt häirintäyhdyshenkilöt, joihin voi olla yhteyksissä anonyymin lomakkeen kautta, sähköpostilla tai puhelimitse.

Keskipitkän aikavälin taloussuunnitelma hyväksyttiin liittokokouksessa marraskuussa, mikä antaa suuntaviivat tulevien vuosien taloudenpidolle. Liiton toiminnasta ja taloudellisesta tilanteesta on raportoitu jäsenistölle liikkuva korkeakoulu-päivillä, OLL-aamukahveilla, uutiskirjeen välityksellä ja OLL-yhteisön Slackissa.

Kansainvälisessä vaikuttamistyössä olemme vaikuttaneet Ukrainalle osoitettavan solidaarisuuden puolesta. Ympäristövastuuohjelman mukainen hiilijalanjälkilaskenta on käynnistetty ja valmistuu alkuvuodesta 2024, kun olemme saaneet kaikki vuoden 2023 kulutustiedot.

### Kuka on tehnyt?

Puheenjohtaja Junnila, 2. varapuheenjohtaja Kolehmainen, pääsihteeri Peltokangas, tapahtuma- ja koulutusasiantuntija Rantahalvari, viestintäasiantuntijat Teppo ja Viljanen, korkeakouluharjoittelija Hahl

**Erityisesti tavattu asian tiimoilta?**

-

### Jatko

Vastuullisuuden toteutumisen seuraamista liiton toiminnassa jatketaan vuonna 2024 jo olemassa olevien prosessien mukaisesti.

## Strateginen kehittäminen

### Toimintasuunnitelmakirjaus

Strategiakauden päättyessä laadimme seuraavaan liittokokoukseen uuden strategian, joka sisältää askelmerkit uuden jäsenmallin käyttöönottamiseksi, ja valmistelemme jäsenmallin vaatimat sääntömuutokset. Strategian ja jäsenmallin laatimisen ohjaavia periaatteita ovat liiton perustehtävän kirkastaminen, opiskelijajohtoisuuden säilyttäminen, yhteyden vahvistaminen korkeakouluihin ja niiden liikuntatoimiin sekä palvelujen määritteleminen ja niiden kohdistaminen ensisijaisesti jäsenille. Perustamme strategiatyöhön työryhmän jäsenyhteisöjen ja muiden sidosryhmien edustajista.

### Mitä on tehty tähän mennessä?

Aloitimme uuden strategian työstämisen pääsektorin johdolla alkuvuodesta pitämällä koko toimiston yhteisessä palaverissa strategiatuokioita joka toinen viikko. Kävimme läpi toimintasuunnitelmakirjausta osissa, jotta kokonaiskuva hahmottuisi jokaisen yksittäisen kohdan kautta paremmin.

Kokosimme keväällä strategiatyöryhmän jäsenistömme ja sidosryhmiemme edustajista. Strategiatyöryhmää on alusta alkaen ollut fasilitoimassa Miika Westman, joka fasilitoi myös liiton jäsenmallityöryhmää 2021-2022. Strategiatyöryhmän työskentely on koostunut strategiapäivistä, joita on järjestetty muutaman kuukauden välein. Päivien aikana olemme syventyneet strategian työstämiseen fasilitaattorin apukysymysten avulla. Keväällä kävimme läpi prosessin vaiheita ja aikatauluja sekä käsittelimme jäsenille tehdyn strategiakyselyn tuloksia työryhmän kanssa. Elokuussa pääsimme keskustelemaan ensimmäisestä strategialuonnoksesta, minkä jälkeen se lähti hallituksen kokouksen hyväksynnän jälkeen jäsenyhteisöjen kommentoitavaksi lausuntokierrokselle 11.9.–1.10. Lausuntokierroksen jälkeen hallitus muodosti pohjaesityksensä liittokokousta varten. Liittokokouksessa 8.-9.11. jäsenyhteisöt hyväksyivät strategian, jota alamme jalkauttaa vuonna 2024. Liittokokouksen jälkeisissä toimistopalavereissa käsittelimme strategian jalkautusprosessia selkeyttäen tulevaa prosessia.

### Kuka on tehnyt?

Puheenjohtaja Junnila, pääsihteeri Peltokangas ja muu toimisto

### Erityisesti tavattu asian tiimoilta?

* Strategiatyöryhmä: Sonja Huhtiranta (KOE), Julia Malvikko (TREY), Mari Rautanen (Helga), Jani Risikko (JYY), Teemu Stolt (METKA) ja Emilia Öfverström (SHS) sekä Kaisa Larjomaa (Olympiakomitea), Pekko Pirhonen (OLL/MOVEO), Pekka Tiitinen (Liikkuva opiskelu) ja Jukka Tirri (Olympiakomitea)
* Fasilitaattori Miika Westman

### Jatko

Strategian jalkautusprosessi alkaa vuoden 2024 puolella liittokokouksen päätösten mukaisesti.

## Opiskelijaliikunta 100-vuotisjuhlavuoden suunnittelu

### Toimintasuunnitelmakirjaus

Jatkamme yhdessä korkeakoulujen liikuntatoimien sekä opiskelija- ja ylioppilaskuntatoimijoiden kanssa opiskelijaliikunnan 100-vuotisjuhlavuoden valmistelua resurssien puitteissa.

### Mitä on tehty tähän mennessä?

Kevään aikana toteutimme kilpailutuksen vuosijuhlan järjestämispaikasta. Karsimme kilpailutuksen edetessä vaihtoehtoja, joista vierailimme kolmessa. Tapahtumapaikaksi valikoitui lopulta Koskenranta Helsingissä. Kilpailutimme myös juhlavuoden graafisen ilmeen tekijän. Kilpailutusten lisäksi hankimme liiton kuntanauhaa varastoon, jotta hallituslaiset, työntekijät ja alumnit voisivat juhlassa kantaa liiton nauhaa. Elokuussa palkkasimme juhlavuosikoordinaattorin, jonka tehtävänä on koordinoida juhlavuoden tapahtumien järjestelyjä ja hankkia kumppaneita sponsoroimaan esimerkiksi liiton vuosijuhlaa. Syyskuussa valitsimme juhlavuoden ilmeelle suunnittelijan, jonka kanssa yhteistyössä visioimme visuaalista kokonaisuutta. Syyskuun lopulla päätimme juhlavuoden ilmeen luonnoksesta, jonka pohjalta visuaalisen materiaalin suunnittelu jatkui. Joulukuussa lähetimme vuosijuhlakutsujen ensimmäisen erän.

Historiikkityöryhmä kokoontui vuoden aikana muutaman kuukauden välein edistäen liiton historiikin tuottamisprosessia. Historiikin tarkoituksena on kuvailla OLL:n taivalta sadan vuoden ajalta.

Syksyllä 2023 käynnistettiin suunnittelu liiton 100-vuotispäivän 1.2.2024 juhlaseminaarin järjestämiseksi.

### Kuka on tehnyt?

Työvaliokunta, juhlavuosikoordinaattori Nyman, pääsihteeri Peltokangas, korkeakoululiikunnan erityisasiantuntija Ansala, viestintäasiantuntijat Teppo ja Viljanen, korkeakoululiikunnan asiantuntija Ikonen

### Erityisesti tavattu asian tiimoilta?

* Ravintola Koskenrannan henkilökunta
* Opiskelijaliikunta 100-historiikin ohjausryhmä: Hilkka Pöyhönen, Jukka Tirri, Sirpa Risto, Risto Nieminen, Ossi Viita, Teemu Vuorenpää, Raija Iisalo-Mattila, Henri Latonen, Mika Suikki, Vesa Tikander

### Jatko

Historiikin työstämisprosessi jatkuu ohjausryhmän johdolla. Juhlavuoden tapahtumasuunnittelu ja -koordinointi on käynnissä ja jatkuu loppuvuodesta 2023 vuoden 2024 puolelle. Ilmoittautumisprosessin seuraaminen on käynnissä, kun kutsuista suurin osa on lähtenyt kutsuvieraille. Kutsulistaa täydennetään tarpeen mukaan ja kutsuja lähetetään vielä lisää. 1.2.2024 järjestetään Opiskelijaliikunnan 100-vuotisjuhlaseminaari.